
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 34P/33/2025 2124209919 16. 05. 2025 JUDr. Daša Szabó ECLI:SK:OSGA:2025:2124209919.4
Rozsudok bez odôvodnenia Okresný súd Galanta v konaní pred sudkyňou JUDr. Dašou Szabó, vo veci starostlivosti súdu o maloleté deti: A. B., nar. XX.XX.XXXX a C. B., nar. XX.XX.XXXX, obe trvale bytom ako rodičia, v konaní zastúpené kolíznym opatrovníkom Úradom práce, sociálnych vecí a rodiny Galanta, deti rodičov - matky: C. B., D. C., nar. XX.XX.XXXX, trvale bytom C. XXX, prechodne bytom C. XXXX/XX, E., a otca: B. B., nar. XX.XX.XXXX, trvale bytom C. XXX, o návrhu otca na úpravu výkonu rodičovských práv a povinností k maloletým deťom na čas do rozvodu manželstva, takto rozhodol: I. Súd schvaľuje dohodu rodičov, na základe ktorej sa maloletý A. B., nar. XX.XX.XXXX na čas do rozvodu manželstva rodičov zveruje do striedavej osobnej starostlivosti oboch rodičov, a to v týždňových intervaloch tak, že otec bude zabezpečovať starostlivosť o maloletého A. každý nepárny týždeň v kalendárnom roku a matka každý párny týždeň v kalendárnom roku s tým, že maloletého A. si budú odovzdávať a preberať vždy v nedeľu toho ktorého kalendárneho týždňa o 18.00 hod. v mieste bydliska toho rodiča, ktorému aktuálne končí starostlivosť o maloletého A.. Obaja rodičia majú právo maloletého A. zastupovať a spravovať jeho majetok. Otec sa zaväzuje prispievať na výživu maloletého A. sumou 50,- eur mesačne, ktoré výživné je splatné vždy do 15. dňa toho ktorého mesiaca vopred k rukám matky maloletého A.. Styk rodičov s maloletým A. počas trvania striedavej osobnej starostlivosti rodičov o maloletého A. sa neupravuje. Počas trvania striedavej osobnej starostlivosti o maloletého A., daňový bonus na maloletého A. si bude uplatňovať otec a rodinné prídavky na maloletého A. bude poberať matka. Počas trvania striedavej osobnej starostlivosti rodičov, trvalým pobytom maloletého A. bude adresa trvalého pobytu otca, ktorou je C. XXX. Maloletá C. B., nar. XX.XX.XXXX sa na čas do rozvodu manželstva zveruje do osobnej starostlivosti matky. Obaja rodičia majú právo maloletú C. zastupovať a spravovať jej majetok. Otec sa zaväzuje prispievať na výživu maloletej C. sumou 200,- eur mesačne, ktoré výživné je splatné vždy do 15. dňa toho ktorého mesiaca vopred k rukám matky maloletej C.. Rodičia sa dohodli, že otec má právo stretávať sa s maloletou C.: - každý nepárny týždeň v kalendárnom roku od stredy od 18,00 hod. do nedele do 18,00 hod., - každý párny týždeň v kalendárnom roku od stredy od 18,00 hod. do piatku do 8,00 hod., s tým, že otec si maloletú C. prevezme v mieste bydliska matky a po ukončení styku si maloletú C. v určenom čase v mieste bydliska otca prevezme matka. II. Žiaden z účastníkov konania nemá nárok na náhradu trov konania.
Poučenie: Proti výroku rozsudku, ktorým bola schválená dohoda rodičov, v súlade s ustanovením § 355 ods. 1 Civilného sporového poriadku v spojení s ustanovením § 122 Civilného mimosporového poriadku rodičia nie sú oprávnení podať odvolanie. Inak proti tomuto rozsudku nemožno podať odvolanie, nakoľko sa tohto svojho práva účastníci konania v súlade s ustanovením § 368 Civilného sporového poriadku po vyhlásení rozhodnutia pred súdom účinne vzdali. Písomné vyhotovenie rozsudku v zmysle § 221 písm. a) CSP neobsahuje odôvodnenie. Ak povinný dobrovoľne nesplní čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku alebo návrh na nariadenie výkonu rozhodnutia podľa § 370 a nasl. Civilného mimosporového poriadku. Rozsudok je v časti výživného vykonateľný doručením (§ 44 CMP). Podľa štvrtej časti Civilného mimosporového poriadku sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2124209919.4 (dáta aktuálne k 15. 11. 2026). Záväzné je znenie zverejnené súdom.




